02/03/2017

Foto D.Papineau : La zono de verdaj rokoj en Nuvvuagittuq, Kebekio.

Tio ŝajne estas la plej maljuna pruvo de vivo iam trovita sur la Tero. Teamo de esploristoj de la University College London (UCL) malkovris fosiliajn mikro-organismojn, aĝajn je ĉirkaŭ 4 miliardoj da jaroj, apenaŭ kelkajn centojn da milionoj da jaroj post la supozita naskiĝo de nia planedo.

Tiuj mikrofosilioj estis identigitaj dank’ al laserbildoj de specimenoj de kvarco elprenitaj nord-okcidente de Kebekio. La geologia areo de la zono Nuvvuagittuq jam estas konata, ĉar la plej maljuna roko en la mondo troviĝas tie, kvankam ĝia datigo estas debatita.

La plej maljuna mikrofosilio konata ĝis nun, estis malkovrita en Aŭstralio, kaj aĝis je preskaŭ tri miliardoj kaj duono da jaroj.